สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 8 มี.ค.62
8 มี.ค. 2562

ดัชนีดาวโจนส์ตลาดหุ้นนิวยอร์กปิดร่วงลงติดต่อกันเป็นวันที่ 4 เมื่อคืนนี้ (7 มี.ค.) หลังจากธนาคารกลางยุโรป (ECB) ปรับลดคาดการณ์การขยายตัวของเศรษฐกิจยูโรโซนในปีนี้ พร้อมประกาศเปิดตัวโครงการปล่อยกู้เพื่อช่วยเหลือภาคธนาคารของยูโรโซน ซึ่งความเคลื่อนไหวดังกล่าวของ ECB ส่งผลให้นักลงทุนวิตกกังวลเกี่ยวกับแนวโน้มเศรษฐกิจโลก
ดัชนีเฉลี่ยอุตสาหกรรมดาวโจนส์ปิดที่ 25,473.23 จุด ลดลง 200.23 จุด หรือ -0.78% ขณะที่ดัชนี S&amp;P500 ปิดที่ 2,748.93 จุด ลดลง 22.52 จุด หรือ -0.81% และดัชนี Nasdaq ปิดที่ 7,421.46 จุด ลดลง 84.46 จุด หรือ -1.13%
 
ตลาดหุ้นยุโรปปิดลบเมื่อคืนนี้ (7 มี.ค.) เนื่องจากหุ้นกลุ่มธนาคารร่วงลง หลังธนาคารกลางยุโรป (ECB) ประกาศปรับลดคาดการณ์การขยายตัวของเศรษฐกิจยูโรโซนในปีนี้ ซึ่งทำให้แนวโน้มการปรับขึ้นอัตราดอกเบี้ยครั้งแรกเลื่อนออกไปอีก แม้ ECB เปิดตัวโครงการปล่อยเงินกู้ครั้งใหม่เพื่อช่วยเหลือภาคธนาคารในการปล่อยสินเชื่อในยูโรโซนก็ตาม
ดัชนี Stoxx Europe ปรับตัวลง 0.43% ปิดที่ 373.88 จุด
ดัชนี CAC-40 ตลาดหุ้นฝรั่งเศสปิดที่ 5,267.92 จุด ลดลง 20.89 จุด หรือ -0.39% และ ดัชนี DAX ตลาดหุ้นเยอรมันปิดที่ 11,517.80 จุด ลดลง 69.83 จุด หรือ -0.60% ขณะที่ ดัชนี FTSE 100 ตลาดหุ้นลอนดอนปิดที่  7,157.55 จุด ลดลง 38.45 จุด หรือ -0.53%
 
ตลาดหุ้นลอนดอนปิดลดลงเมื่อคืนนี้ (7 มี.ค.) โดยปรับตัวลงตามหุ้นสหรัฐ เนื่องจากนักลงทุนวิตกมากขึ้นเกี่ยวกับการชะลอตัวของเศรษฐกิจโลก หลังธนาคารกลางยุโรป (ECB) ประกาศปรับลดคาดการณ์การขยายตัวของเศรษฐกิจยูโรโซนในปีนี้ นอกจากนี้ นักลงทุนยังผิดหวังกับการเปิดเผยผลประกอบการของบริษัทชโรเดอร์และบริษัทเอวิวา
ดัชนี FTSE 100 ตลาดหุ้นลอนดอนปิดที่ 7,157.55 จุด ลดลง 38.45 จุด หรือ -0.53%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (7 มี.ค.) ขานรับรายงานที่ว่า การผลิตน้ำมันของกลุ่มประเทศผู้ส่งออกน้ำมัน (โอเปก) ปรับตัวลดลงในเดือนก.พ. ซึ่งเป็นผลมาจากการปรับลดกำลังการผลิตของซาอุดิอาระเบีย และมาตรการคว่ำบาตรที่สหรัฐบังคับใช้ต่อเวเนซุเอลา
สัญญาน้ำมันดิบ WTI ส่งมอบเดือนเม.ย. เพิ่มขึ้น 44 เซนต์ หรือ 0.8% ปิดที่ 56.66 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ค. เพิ่มขึ้น 31 เซนต์ หรือ 0.5% ปิดที่ 66.30 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (7 มี.ค.) โดยได้รับแรงกดดันจากสกุลเงินดอลลาร์สหรัฐที่แข็งค่าเมื่อเทียบกับยูโร หลังจากธนาคารกลางยุโรป (ECB) ประกาศปรับลดคาดการณ์การขยายตัวของเศรษฐกิจยูโรโซนในปีนี้
สัญญาทองคำตลาด COMEX (Commodity Exchange) ส่งมอบเดือนเม.ย. ลดลง 1.50 ดอลลาร์ หรือ 0.1% ปิดที่ 1,286.10 ดอลลาร์/ออนซ์
สัญญาโลหะเงินส่งมอบเดือนมี.ค. ลดลง 4.5 เซนต์ หรือ 0.3% ปิดที่ 15.04 ดอลลาร์/ออนซ์
สัญญาพลาตินัมส่งมอบเดือนเม.ย. ร่วงลง 11.0 ดอลลาร์ หรือ 1.3% ปิดที่ 817.1 ดอลลาร์/ออนซ์
สัญญาพัลลาเดียมส่งมอบเดือนมิ.ย. ลดลง 4 ดอลลาร์ หรือ 0.3% ปิดที่ 1482.40 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (7 มี.ค.) ขานรับข้อมูลเศรษฐกิจที่แข็งแกร่งของสหรัฐ ซึ่งรวมถึงจำนวนชาวอเมริกันที่ยื่นขอสวัสดิการว่างงานที่ปรับตัวลดลงมากกว่าคาดในสัปดาห์ที่ผ่านมา ขณะที่สกุลเงินยูโรอ่อนค่าลงหลังจากธนาคารกลางยุโรป (ECB) ประกาศปรับลดคาดการณ์การขยายตัวของเศรษฐกิจยูโรโซนในปีนี้
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1183 ดอลลาร์ จากระดับ 1.1307 ดอลลาร์ ขณะที่เงินปอนด์อ่อนค่าลงสู่ระดับ 1.3074 ดอลลาร์ จากระดับ 1.3171 ดอลลาร์ และดอลลาร์ออสเตรเลียอ่อนค่าลงแตะที่ระดับ 0.7010 ดอลลาร์สหรัฐ จากระดับ  0.7027 ดอลลาร์สหรัฐ
ดอลลาร์สหรัฐแข็งค่าเมื่อเทียบกับดอลลาร์แคนาดา ที่ระดับ 1.3455 ดอลลาร์แคนาดา จากระดับ 1.3420 ดอลลาร์แคนาดา อย่างไรก็ตาม ดอลลาร์สหรัฐอ่อนค่าเมื่อเทียบกับเงินเยน ที่ระดับ 111.53 เยน จากระดับ 111.80 เยน และอ่อนค่าเมื่อเทียบกับฟรังก์สวิส ที่ระดับ 1.0122 ฟรังก์ จากระดับ 1.0049 ฟรังก์